Președintele Klaus Iohannis a declarat, joi, într-o conferință de presă, că nu ar fi indicat ca PSD să organizeze contra-manifestații la protestele care au loc în aceste zile în toată țara.

„Ar fi o mare greșeală! Ar duce la violențe care cu greu ar mai putea fi calmate. Părerea mea este cea pe care am exprimat-o și ieri: soluția la această criză este abrogarea ordonanței și atunci discuția se poate, atenție, se poate calma”, a declarat președintele Klaus Iohannis.

Zilele acestea, mai mulți lideri PSD au anunțat că iau în calcul să organizeze contra-manifestații.

Ieri, Codrin Ștefănescu, secretarul general adjunct al Partidului Social Democrat, a publicat pe pagina sa de Facebook un sondaj pentru a afla dacă cei care îl urmăresc sunt de acord cu organizarea unui miting „pentru salvarea României din ghearele acestui sistem odios”.

Același Codrin Ștefănescu a spus, luna trecută, că „dacă vrem, aducem un milion de oameni la Cotroceni”, în contextul în care președintele Iohannis a anunțat un referendum cu privire la ordonanțele pe care le plănuia Guvernul Grindeanu.